《赠南道人》
宋代·王质

露水班白未全白，长江大湖喜为客。西风渐少北风多，脚底路声行格格。

一袍两蹻都无馀，腰间一二三葫芦。生涯如此祇如此，如此如此无他须。

红黄瀰漫杂奔走，观旁亦有可人否。公卿将相总不问，蓑衣铁拐岂无有。

青山绿水逢迎时，亟来相报令吾知。戴起一顶青蒻笠，拖将七尺紫藤枝。

因缘渺茫多阻隔，斯人吾前亦不识。且吞溪玉濯心神，更揽月轮摩眼力。

摩到无明醉梦醒，挹袖拍肩须有人。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。